Aly Schroeder
Den Aly Schroeder, gebuer de 16. Juni 1944 zu Nidderdonwen, a gestuerwen de 5. Mäerz 2013 zu Jonglënster, war e lëtzebuergesche Politiker.

Vun 1970 bis 1979 war den Aly Schroeder Sekretär, a vun 1979 bis 1984 President vum Ost-Bezierk vun der LSAP, deen hien am Laf vun den 1970er Joren, no der Ofspléckung vun den SdP-Leit, zesumme mam Marcel Schlechter, dem Jos Massard an anere Militanten nees nei opgebaut huet.

Hie souz vun 1984 bis 1989 fir d'LSAP an der Chamber a war och Schäffen a Conseiller an der Gemeng Jonglënster. An der Period 1989 – 1990 war hie President vum Benelux-Parlament.

Den Aly Schroeder hat zu Nanzeg a Bonn Literatur studéiert a gouf duerno Enseignant an der Handwierkerschoul. 1974 gouf hien an den Erzéiungsministère detachéiert, wou en ausser déi Zäit wou en Deputéierte war, geschafft huet. Hie gouf 1989 Directeur adjoint à la Formation professionnelle a war vun 1994 bis zu senger Pensioun 2007 Direkter vun deem Service.

Enn 2014 huet d'Famill posthum dem Aly Schroeder säi Buch iwwer d'Entwécklung vun der Beruffsausbildung zu Lëtzebuerg publizéiert (« Développement de la formation professionnelle au grand-duché de Luxembourg », 264 S.).

Gebuer 1944
Lëtzebuergesch Deputéiert
Politiker (Lëtzebuerg)
Gestuerwen 2013